Source: http://muhaz.org/raportul-freeex-v3.html?page=13
Timestamp: 2019-02-19 12:56:34+00:00

Document:
Comisia Europeană a clasat în februarie 2013 procedura de infringement - Raportul freeex
Comisia Europeană a clasat în februarie 2013 procedura de infringement469, care fusese deschisă în 2011 împotriva României pentru netranspunerea în legislație a Directivei 2006/24/EC privind păstrarea datelor de trafic informațional470, cunoscută și sub numele de „Directiva Big Brother”. Clasarea a survenit ca urmare a adoptării de către Parlamentul României în 2012 a Legii nr. 82/2012471. O lege similară fusese adoptată în 2008472 și declarată neconstituțională în 2009 printr-o decizie a Curții Constituționale a României473. Argumentele CCR s-au bazat atunci, în principal, pe încălcarea dreptului la viață privată, prin obligația general aplicabilă de a păstra date care sunt legate în mod direct de comunicațiile private ale tuturor cetățenilor.
Legea nr. 82/2012 a fost criticată de organizații ale societății civile care au considerat că noua lege „nu doar că nu rezolvă problemele de neconstituţionalitate ale legii anterioare, ci este chiar mai periculoasă decât aceasta, întrucât conţine o procedură vagă şi neclară de acces la date”474. După adoptarea legii din 2012, agentul guvernamental al României la Curtea de Justiție a Uniunii Europene Horațiu Radu declarase că această lege este un construct îmbunătățit al Legii 298/2008 și că „nu încalcă niciun drept al omului”475.
În aprilie 2014, la numai două săptămâni de la intrarea în vigoare a Legii nr. 82/2012, Curtea de Justiție a Uniunii Europene a invalidat Directiva „Big Brother”476. CJUE a statuat că, prin impunerea păstrării acestor date și permițând accesul autorităților naționale competente, Directiva reprezintă o imixtiune deosebit de gravă în drepturile fundamentale la respectarea vieții private și la protecția datelor cu caracter personal. În plus, faptul că păstrarea și utilizarea ulterioară a datelor sunt efectuate, fără ca abonatul sau utilizatorul înregistrat să fie informat, poate da persoanelor vizate sentimentul că viața lor privată este obiectul unei supravegheri constante. Admițând că motivele care au stat la baza adoptării directivei sunt legitime, scopul urmărit fiind combaterea criminalității și siguranța publică, Curtea a constatat că legiuitorul Uniunii a depășit limitele impuse de respectarea principiului proporționalității. Curtea a precizat că păstrarea datelor de trafic (și implicit directiva) reprezintă o interferență serioasă cu dreptul fundamental la viață privată statuat în Articolul 7 din Carta UE a Drepturilor Omului477.
Legislația audiovizuală sau cu impact asupra audiovizualului
Ordonanța „anti-rebate”478, emisă de guvernul Ponta, a intrat în vigoare în luna aprilie a anului 2013. Prevederile din ordonanță se regăsiseră și într-o încercare eșuată de adoptare a unei alte Ordonanțe care modifica Legea audiovizualului la sfârșitul anului 2012. Ordonanța „anti-rebate” a fost adoptată în aprilie pe neașteptate, deși prevederea stârnise la sfârșitul anului 2012 numeroase discuții în interiorul pieței de media și deși nici CNA, nici reprezentanții industriei de publicitate nu au fost consultați în privința acestor măsuri (detalii în raportul FreeEx 2012, capitolul Legislație).
Ordonanța încearcă să „reglementeze” circuitul banilor în publicitatea TV, eliminând practic agențiile de publicitate ca intermediari în relația dintre clienții de publicitate și radiodifuzori479. În plus, solicitanții de licență audiovizuală sunt obligați să depună certificate din care să rezulte că societatea nu înregistrează obligații restante la bugetul de stat, cu excepția societăților care beneficiază de înlesniri sau reeșalonări, iar licența audiovizuală poate fi cedată doar cu acordul CNA și nu mai devreme de un an de la data intrării în difuzare, atât timp cât nici societatea cedentă, nici cea cesionară nu au restanțe la bugetul de stat.
Președintele Traian Băsescu a achiesat la argumentele criticilor Ordonanței și a refuzat să promulge Legea prin care fusese adoptată Ordonanța, spunând în iulie 2013 că prevederea referitoare la interzicerea intermediarilor de publicitate „nu se justifică” şi ar îngrădi „libertatea radiodifuzorilor de a vinde aşa cum doresc propriul spaţiu publicitar” și că astfel reprezintă o „ingerinţa nejustificată în activitatea comercială a radiodifuzorilor”480. La data publicării acestui raport, textul Ordonanței se afla pe agenda Comisiilor Camerei Deputaților (introdus încă din septembrie 2013)481. Între timp, Legea audiovizualului operează cu modificările aduse de Ordonanță.
La începtul anului 2013, Senatul a respins cu unanimitate de voturi un proiect de modificare a Legii audiovizualului prin care se dorea, conform expunerii de motive semnate de inițiatorul proiectului de lege, deputatul PSD Victor Socaciu, „interzicerea folosirii abuzive în cadrul comunicărilor comerciale audiovizuale, în special în cadrul sporturilor publicitare, a unor elemente care fac parte din patrimoniul cultural național”482. Deputatul dădea câteva exemple de astfel de elemente de patrimoniu folosite în mod „abuziv”: vechi colinde românești, Ateneul Român, statuia poetului național Mihai Eminescu. Proiectul fusese adoptat de Camera Deputaților în martie 2012483, dar Comisia pentru cultură, arte și mijloace de informare în masă și Comisia juridică a Senatului au formulat rapoarte negative.
În luna mai, deputatul Dan-Cristian Popescu (Partidul Forța Civică) a depus o propunere legislativă pentru modificarea legii audiovizualului484, astfel încât emisiunile care „evidențiază aspecte imorale, indecente, obscene din viața unor persoane, gesturi și atitudini violente, scene cu lovituri și injurii, imagini cu tentă erotică, vulgare, expunerea fizică într-o manieră erotică, expunerea unor întâmplări intime, precum și alte aspecte care depășesc limita decenței” să poată fi difuzate numai între orele 24.00 și 6.00. Celălalt articol al propunerii viza retragerea licenței audiovizuale de către CNA în cazul încălcării repetate a acestei reglementări. În expunerea de motive, deputatul a justificat necesitatea acestei inițiative astfel: „Dorința de audiență cât mai mare este lipsită de orice scrupule, iar perversiunea, homosexualitatea, tâlharia și crima sunt prezente zilnic pe micul ecran, ceea ce aduce modificări fundamentale în crearea personalității tinerilor”485. Comisia pentru cultură, arte, mijloace de informare în masă a Camerei Deputaților a respins propunerea. Plenul Camerei a respins la rândul său acest proiect de lege în iunie 2013. În noiembrie 2013, propunerea a fost respinsă definitiv de Senat.
Propuneri similare de reglementare veniseră și din partea CNA, prin modificările aduse Codului de reglementare în audiovizual, însă formulările sunt mai precise și mai puțin restrictive și, am adăuga, nici nu suferă de homofobie, ca în cazul celor propuse de deputatul Dan-Cristian Popescu. Astfel, Consiliul a modificat, la rândul său, Codul de reglementare în audiovizual, printr-o decizie din martie 2013. Modificările se referă la condițiile de difuzare a imaginilor violente, la reglementarea difuzării emisiunilor tip reality show, la difuzarea imaginilor indecente, a programelor pentru adulți etc486.
Decizia CNA din martie a fost însoțită de o suspiciune de ilegalitate. Doi membri ai CNA (Valentin Jucan și Narcisa Iorga) au depus plângeri penale împotriva președintei CNA, Laura Georgescu, pe care au acuzat-o că a falsificat documentul trimis spre publicare în Monitorul Oficial, varianta finală neincluzând două amendamente care, afirmă cei doi, ar fi fost votate de Consiliu487.
Debutul lui 2014 a adus, de asemenea, noi propuneri de modificare a Codului de reglementare în audiovizual, în contextul dezbaterilor privind degradarea discursului jurnalistic și a asaltului produselor de tip tabloid. CNA a urmărit să introducă utilizarea delay-ului de către radiodifuzori pentru a preveni încălcarea reglementărilor audiovizuale, a dorit să extindă actualele prevederi care interzic limbajul injurios și să normeze mai strict aparițiile în mediul audiovizual ale persoanelor reținute, deținute, condamnate.
Articolul care reglementează instrumentul delay-ului are cel mai mare potențial de a amenința dreptul la liberă exprimare: „ART. 29^1 - În cazul programelor difuzate în direct, altele decât cele de ştiri şi transmisiunile sportive, radiodifuzorii au obligaţia să folosească orice mijloace, inclusiv delay-ul, astfel încât să prevină difuzarea unor scene, expresii sau comportamente care contravin dispozițiilor prezentului cod privind protecția minorilor și a demnității umane”.
Consultată de CNA în această privință, ActiveWatch a afirmat că: „introducerea mecanismului delay-ului în legislația audiovizuală este riscantă, punând în pericol atât dreptul la liberă exprimare, cât și dreptul publicului la informare. Astfel, un delay de câteva secunde ar putea în teorie preveni difuzarea unor imagini pornografice/violente sau a unor expresii vulgare/injurioase. În același timp, acest delay poate fi folosit de către un radiodifuzor și pentru a opri difuzarea unor afirmații critice/incomode/deranjante în chestiuni de interes public, chiar și în cadrul unor emisiuni de divertisment, privând astfel publicul de posibilitatea de a intra în contact cu informații sau opinii relevante. Articolul este cu atât mai periculos, cu cât el vizează toate programele difuzate în direct, cu excepția celor de știri sau a transmisiunilor sportive. Astfel, considerăm că introducerea în legislație a acestui instrument poate fi echivalentă cu instituirea prin lege a cenzurii. Instrumentul delay-ului trebuie folosit de radiodifuzori doar prin proprie decizie și nu prin coerciție din partea CNA. Nimic din legislația în vigoare nu poate împiedica un radiodifuzor să folosească un astfel de instrument acolo unde consideră că el este necesar”488.
În ciuda opiniilor contrare, mecanismului delay-ul a fost adoptat de CNA în martie 2014489. De asemenea, au fost modificate și prevederile referitoare la limbajul injurios și aparițiile în mediul audiovizual a persoanelor reținute, deținute, condamnate.
Senatorul Sorin Roșca Stănescu și-a continuat demersul anunțat la începutul anului 2013 de a modifica legea audiovizualului, considerând că CNA este „răul teribil care a crescut ca un cancer”490. „Aș dori să reducem această instituție care reglementează activitatea audiovizualului [n.red: CNA] strict la o instituție care veghează la standardele tehnice de emisie ale posturilor de radio și televiziune și care să nu aibă absolut nicio putere de a discuta, de a mai pune vreodată în discuție conținutul emisiunilor de radio si televiziune, lăsând acele încălcări pe seama Parchetului și pe seama altor instituții, cum ar fi Protecția Consumatorului, ca să le amendeze”491, a declarat Sorin Roșca Stănescu.
În luna octombrie 2013, acesta a lansat în dezbatere publică un document de poziție ce vizează o modificare mai largă a reglementărilor spațiului audiovizual, inclusiv serviciile publice de radio și televiziune. Acest document intitulat „Teze pentru proiectul legii audiovizualului” conține o serie de propuneri care, în esență, vizează dereglementarea și relaxarea regimului sancționatoriu aplicat de CNA. În același timp, printre teze se regăsește și propunerea de a extinde domeniul de aplicare a legislației audiovizuale și asupra mediului virtual. Între timp, S.R. Stănescu și-a pierdut calitatea de membru al PNL, iar inițiativa sa nu a fost deocamdată urmată de apariția unui proiect legislativ.
Pe 2 octombrie 2013, Guvernul României a adoptat Ordonanța de urgență privind procedurile de prevenire a insolvenței și de insolvență492, care prevedea suspendarea licențelor audiovizuale în cazul societăților comerciale care intră în procedură de insolvență. Articolul 81 (3) din Ordonanța de urgență privind procedurile de prevenire a insolvenței și de insolvență a fost modificat după cum urmează:
„În cazul în care activitatea debitorului se află sub incidenţa prevederilor Legii audiovizualului nr.504/2002, ca urmare a deschiderii procedurii şi până la data confirmării planului de reorganizare se suspendă licenţa audiovizională, în sensul Legii audiovizualului nr.504/2002, cu modificările şi completările ulterioare, cu începere de la data primirii comunicării de către Consiliul Naţional al Audiovizualului. În planul de reorganizare vor fi prevăzute condiţiile de exercitare a dreptului de a difuza, într-o zonă determinată, un anume serviciu de programe, condiţii ce vor fi suspuse aprobării prealabile a Consiliului Naţional al Audiovizualului”.
ActiveWatch și Reporteri fără Frontiere au fost printre vocile care au criticat, atât în România, cât și la nivelul Comisiei Europene, articolul de lege menționat pe motiv că:
a) intra în flagrantă contradicție cu articolul 30, alin 2 din Constituția României care precizează că „nicio publicație nu poate fi suprimată”, punând astfel în pericol dreptul constituțional la liberă exprimare;
b) sabota atribuțiile instituționale ale Consiliului Național al Audiovizualui (CNA), instituție care, prin lege, este „autoritate unică de reglementare în domeniul politicilor media audiovizuale” (Art.10, alin 2 din legea 504/2002 a audiovizualului);
c) intra în contradicție și cu alte prevederi din legea audiovizualului care definesc condițiile în care licența audiovizuală poate fi retrasă. Conform legii audiovizualului, CNA este singura instituție care poate elibera sau retrage licențe audiovizuale. Suspendarea licențelor nu există în legea audiovizualului;
d) era discriminatoriu, fiind dedicat exclusiv mediului audiovizual, deși există și alte sectoare ale economiei care funcționează pe baza unor licențe eliberate de autorități publice;
e) a fost adoptat într-o totală lipsă de transparență, fiind introdus în ziua votului, deși proiectul de lege fusese supus dezbaterii publice în urmă cu o lună;
f) intra în flagrantă contradicție cu însuși scopul procedurii de insolvență, de a ajuta societățile aflate în dificultate să se redreseze493.
În urma presiunilor publice, Avocatul Poporului a depus o excepție de neconstituționalitate la Curtea Constituțională a României (CCR). În fața Curții, Avocatul poporului a criticat lipsa de previzibilitate a legii și încălcarea principiului neretroactivității legii civile. Avocatul Poporului a mai argumentat că „dispoziţiile art. 81 alin. (3) din ordonanţa de urgenţă sunt neconstituţionale prin raportare la cele ale art. 1 alin. (5) 494 din Constituţie, având în vedere şi faptul că în perioada de observaţie debitorii sunt împiedicaţi să îşi desfăşoare activitatea”495.
APADOR-CH și ActiveWatch au depus, la rândul lor, pe 28 octombrie 2013, la Curtea Constituțională496, o informare „Amicus curiae” prin care aduceau la cunoștința Curții opinia acestor organizații referitor la neconstituționalitatea acestor articole din OUG nr. 91/2013 privind insolvența, ce discriminează societățile media.
În 29 octombrie 2013, Curtea Constituțională a declarat această ordonanță ca fiind neconstituțională (Decizia nr. 447). APADOR-CH și ActiveWatch atras atenția că „problema de fond a discriminării societăților media nu a fost rezolvată prin această decizie a Curții care nu a luat în discuție și încălcarea art. 16 alin (1) din Constituție, articol care interzice discriminarea. De aceea, pericolul reintroducerii unor prevederi discriminatorii la adresa presei, de tipul suspendării de drept a licenței audiovizuale odată cu declararea insolvenței, persistă în eventualitatea în care vor aduse modificări la Codul Insolvenței prin lege, iar nu prin ordonanță de urgență”497.
În noiembrie 2013, Senatul a respins definitiv o inițiativă legislativă498 a deputatului Gheorghe Mirel Taloș care viza modificarea Legii audiovizualului. Conform acestui proiect, televiziunile generaliste ar fi fost obligate să difuzeze săptămânal cel puţin 120 de minute de emisiuni culturale sau educative, iar posturile de ştiri ar fi trebuit să transmită în fiecare săptămână 30 de minute de astfel de programe. Proiectul prevedea că emisiunile culturale și educative includ: muzică (concerte sau recitaluri de muzică clasică, emisiuni de istoria muzicii, spectacole de operă, etc.); arte plastice şi arte decorative; literatură; dramaturgie; artă cinematografică; balet; arhitectură; cultura populară românească (emisiuni despre tradiţii, muzică populară românească, pusă într-un context critic sau istoric, emisiuni de prezentare a civilizaţiei satului românesc etc.); cultura populară europeană (emisiuni de prezentare a civilizaţiei europene, emisiuni despre tradiţii etc.); istorie; ştiinţă. Inițiativa a avut un traseu extrem de sinuos, fiind adoptată de Parlament în 2011499, trimisă spre reexaminare de Președintele Băsescu în 2012500, re-adoptată de Cameră în iunie 2013 și respinsă definitiv de Senat pe 5 noiembrie 2013.
În iulie 2013 Guvernul a aprobat o nouă Strategie privind tranziția de la televiziunea analogică terestră la cea digitală terestră și implementarea serviciilor multimedia digitale la nivel național501. Data preconizată pentru trecerea definitivă la televiziunea digitală terestră rămâne 17 iunie 2015. În prima jumătate a anului 2014, ANCOM a început licitațiile pentru acordarea licențelor de operare a 5 multiplexuri de televiziune502. Strategia lasă posibilitatea ca Societatea Națională de Radiocomunicații (Radiocom) să primească un multiplex sub forma unui „proiect pilot”503.
Nicio campanie publică de informare a cetățenilor în legătură cu efectele trecerii la televiziunea digitală terestră nu a fost demarată deocamdată (responsabili, conform Strategiei, sunt Consiliul Național al Audiovizualului și Ministerul Culturii504).
De-a lungul anului 2013, au existat și alte inițiative de modificare a legislației audiovizuale sau cu impact asupra audiovizualului. Le-am selectat pentru prezentul raport doar pe cele mai relevante pentru libertatea de exprimare.
Plenul Parlamentului European a adoptat la rândul său amendamentul în mai 2013506 cu 539 de voturi pentru și 70 împotrivă (78 de parlamentari au absentat)507.
Punctul 22 al Rezoluţiei Parlamentului European din 21 mai 2013 referitoare la „Carta UE: norme standard pentru libertatea mass-mediei în UE” (2011/2246(INI)) „invită statele membre să adopte o legislație cu privire la prevenirea infiltrării redacțiilor de știri prin intermediul unor agenți de informații, dat fiind faptul că aceste practici pun în mare pericol libertatea de exprimare, având în vedere că acestea permit supravegherea redacțiilor de știri, generează un climat de neîncredere, împiedică colectarea de informații, amenință confidențialitatea surselor și, în cele din urmă, încearcă să informeze eronat și să manipuleze publicul, precum și să discrediteze credibilitatea mass-mediei”508.
Revizuirea drepturilor fundamentale din Constituție, făcută cu încălcarea drepturilor fundamentale
Considerat încă din 2012 de politicienii aflați la putere drept anul marilor reforme – reforma constituțională și reforma administrativă - anul 2013 este mai degrabă anul marilor reforme eșuate. Scopul declarat al parlamentarilor prin constituirea Comisiei de revizuire a Constituției în februarie-martie 2013 a fost acela de a avea „o Constituție care să aducă la zi tot ceea ce a însemnat în ultimul deceniu evoluție în societatea românească”509. Scopul real a fost modificarea acelor articole din Constituție care ar permite consolidarea puterii legislative în relație cu celelalte două puteri ale statului (executivă și judecătorească) folosindu-se de majoritatea parlamentară câștigată la ultimile alegeri ceea ce făcea ca proiectul să treacă mai ușor prin Parlament, iar referendumul de validare să nu constituie o problemă majoră.
La adăpostul majorității parlamentare, procesul de revizuire al Constituției a fost extrem de viciat.
Comisia comună a Camerei Deputaților și Senatului pentru elaborarea propunerii legislative de revizuire a Constituției României a fost prezidată de Crin Antonescu (președinte al Partidului Național Liberal și Copreședinte al USL) și și-a desfășurat cea mai mare parte a activității din 2013 în lipsa unor participanți din partea opoziției parlamentare. Sub pretextul organizării de dezbateri publice, a fost constituit și un Forum Constituțional cu rol consultativ pentru cei din Comisie (condus de către o organizație neguvernamentală) însă, acesta nu a reușit să influențeze agenda politică a parlamentarilor.
Mai multe organizații ale societății civile au criticat lipsa de informare corectă și consultare publică510. Astfel, Comisia a fost acuzată că și-a desfășurat ședințele cu ușile închise, accesul mass-media și al societății civile la informații fiind restricționat. Nici documentele Comisiei nu au fost integral făcute publice. Organizarea dialogului cu societatea a fost considerată „defectuoasă”511, uneori chiar haotică.
Organizații ale societății civile au propus mai multe variante de amendamente ale articolelor 30 și 31 din Constituție, care reglementează libertatea de exprimare, libertatea presei și accesul la informații. Astfel de propuneri au făcut ActiveWatch512, APADOR-CH și Centrul pentru Jurnalism Independent.
O surpriză a venit din partea Consiliului Legislativ, care a propus eliminarea din Articolul 30 a aliniatului 4 care prevede că „nicio publicaţie nu poate fi suprimată”. Un grup larg de organizații ale societății civile au protestat la începutul anului 2014 față de acest amendament: „Interdicţia constituţională privind suprimarea publicaţiilor este una dintre cele mai puternice garanţii la adresa libertăţii presei, libertate consfiinţită prin articolul 30. Această interdicţie expresă a apărut prima oară în Constituţia din 1866. Ea a fost eliminată în 1938, în timpul dictaturii regale, iar textul a fost absent din toate Constituţiile comuniste. Interdicţia de a suprima publicaţii a fost reintrodusă în Constituţia din 1991. (…) Considerăm că nu există nicio raţiune care să justifice, în 2014, adoptarea unei abordări specifice regimurilor totalitare”513.
La data publicării acestui raport (mai 2014), în contextul în care lucrările Comisiei comune au fost reluate, nu se cunoaște varianta finală a proiectului de modificare și nici nu se știe în ce măsură membrii acesteia au discutat și integrat propunerile venite din partea actorilor neguvernamentali, Comisiei de la Veneția, Consiliului legislativ etc. Mai mult, în condițiile modificării configurației politice parlamentare prin ieșirea PNL de la guvernare, nu există informații care să susțină clar continuarea procesului, inclusiv varianta de proiect dezbătută pe parcursul anului 2013.
O altă modificare are în vedere sancțiunea pentru nerespectarea obligativității de intonare zilnică a imnului național (varianta scurtă) în învățământul primar de către elevi, chestiune care a constituit preocuparea și a altor propuneri legislative în anii 2011 și 2012514. Proiectul de lege precizează că „prin grija conducătorilor unităților de învățământ” și verificarea inspectoratelor școlare (care vor stabili măsuri de sancționare), se va asigura respectarea acestui demers. Argumentația pe care se bazează ințiatorii proiectului de lege pare a fi una pur subiectivă: „(…) intonarea Imnului national susține momentele speciale în care se manifestă românii, indiferent că aceștia se află în țară sau în străinătate”515. Impunerea categorică a unor credințe prin intonarea obligatorie a imnului sau chiar și prin arborarea obligatorie a steagurilor, ar putea încălca drepturi constituționale fundamentale ca libertatea de exprimare, libertatea de conștiință, dreptul la proprietate privată.

References: CCR 
 Articolul 7
 Articolul 81
 articolul 30
 Articolul 30
 articolul 30